RADU GYR 


STELE 
PENTRU 
LEAGĂN 


PRIMA EDIŢIE 


DOUĂZECI ȘI UNU DE CÂNTECE 
cu luminiţe 


Odorul meu îl port bijuterie, 

o rază de bujor într-un pahar. 
Orice sărut al lui e o cutie 
unde surâde un mărgăritar. 

În orice stih şi pas e numai el, 

îl culc în raze și-l adorm cu stele 
şi ca pe-un zbor ceresc de porumbel 
îl leagăn peste crângul vieţii mele. 


CUPRINS 


Cântec de leagăn 
Copil bolnav 
Luminiţa 


Schiţă de primăvară 
Leagăn de toamnă 


Nani-nani, leagăn de vioară 
Şi când tăticu s-o fi dus 


Leagăn MIC kkka 
Leagănul de azi 


PREFAŢĂ LA ACESTE CÂNTECE 


Mi-am făcut din viaţă călimară 
şi-am întins în vânăta-i cerneală 
trist condei de afină amară 
şi peniță verde de cocleală. 


Pentru anii mei de foc şi lună, 
pentru grava vieții alăută, 
ca să cânt mi-am împletit cunună: 
otrăvită stemă de cucută... 


Mi-era mâna veche de şindrilă, 

când spre cântec se pleca încet. 

ÎI dospeam cu degete de-argilă; 
cântecul, burete de oţet. 


Dar când leagăn leagănă beteală 
şi-nfloreşte luminiţă vie, 
ineluș, crâmpei de stea, migală, 
pui, să-l sufli-n vânt, de păpădie, 


trebuie o mână iconară, 
degete cu rouă în inele 
şi condei ceresc de primăvară, 
ca să scrie lebede şi stele. 


Se cuvin un cântec ca o luntre, 
încărcat cu nuferi de emai 
şi-o cunună albă pentru frunte: 
cimbru cules din rai. 


Vreau un viers: cais şi dimineaţă, 
tămâios, senin, primăverin, 
vis, lăstun şi cărăbuş de gheaţă, 
piersici, harfă, pitulici și crin... 


Doamne, fă minunea: dă-mi cunună 
ca un zâmbet, mâini de aur pur 
şi trimite-mi pe un fir de lună 
un plaivaz cu totul de azur. 


LEAGĂN MIC 


La fereastra cu lumină 
cade freamăt alb de zbor. 
Seara, lunecă-n pridvor 
heruvimii din grădină. 


Crini cu trâmbiţe se-adună 
lângă ușă câte doi. 
Se dau jos luceferi noi 
din caişii plânși pe lună. 


Şi, upul, şi crini şi stele 
şi serafii de pe prag 
intră-n casă, leagăn drag, 
să te scrie-ntre zorele 


şi să schimbe în grădină 
un bordei de om calic, 
pentr-un strop de leagăn mic 
şi-o fărâmă de lumină. 


MĂRŢIȘOR 


Luminiţa noastră are 
soare-n zâmbet, tămâioare 
şi-n privire mărțișoare. 


Stânjenei şi porumbei 
viaţa ei, şi râsul ei 
brebenei , clopoței. 


Paşi golași de toporași, 
vorbe mici cu licurici, 
rândunici şi tufănici. 


Ce grădină ne-a trimis 
cel mai alb mănunchi de vis? 


Ce luceafăr clar de rouă 
ne-a dat nouă raza-i nouă? 


Ce seraf de borangic 
a pierdut un cântec mic, 
când zbura argint şi harpă 
peste casa noastră stearpă? 


ALT MĂRȚIȘOR 


Fir de cântec de noroc, 
năpârstoc de busuioc, 
ghiocel de funigel 
cu azururile-n el... 


A venit la noi aici, 
ca o poznă de pitici, 
iar de-atunci măicuţa-i cântă 
o descântă, se frământă, 
pieptărașe moi îi coase 
şi-o adoarme-n chiparoase. 


Și uitându-și de nevoi, 
stă tăticu-ntre pisoi, 
între “poze” şi căţei, 
cu păpuşile-n bordei, 

şi se laudă de zor, 
cântător, surâzător, 


că fetiţa lui, crăiță, 

romaniță, luminiță, 
fata lui cât un cercel 

a făcut pipi pe el! 


RUGĂCIUNE 


Dă-i fetiţei mele, Dimineaţă, 
tălpi cu care lipăi prin verdeață, 
tril de ciocârlie-ascuns în gușă, 
zburda veveriţei jucăușă, 
lângă ușă. 


Cireşar, dă-i zmeura cunună, 
zâmbet de caisă şi căpşună, 
fă-i caleşti din fluturi şi rădvane, 
şi din crini pantofi şi lampioane 
diafane. 


Pune-i Basm, pe zodie lăstunii, 
scutură-i în vis găteala lunii, 
adu-i Sănzienele să-i coase 
scrânciob de mătase-n chiparoase 
somnoroase. 


Şi tu, Cântec, suie-mi-o lumină 
pe-o Lăcustă lină, cristalină, 
du-mi-o bob de rouă prin glicină 
şi din floare-n floare mi-o așază, 
ca o rază! 


UN BASM DE ALTĂDATĂ 


A fost în lună un bordei, 
bojdeucă veche de calici... 
torcea măicuţa funigei, 
păzea tăticu licurici. 


Şi-aveau o fată: un crâmpei, 
cât un sfârnel de cărăbuș, 
s-o pui să sadă pe condei 

şi-ntr-un papuc să-i faci culcuş. 


Ci bietul prichindel râvnea 
păpuşi de pluș şi urşi pitici. 
Când ai bordei cât o lulea 
şi eşti pândar de licurici, 


tătic nătâng, cum poţi uşor 
să cumperi urşi de borangic? 
Cum or să vină dumnealor 
într-o cocioabă de calic? 


Ofta tăticul licurar 
şi, scornitor de jucării, 
umbla prin lună în zadar 
să prindă pui de stele vii 


şi să culeagă primprejur, 
cu toți ciulinii pe nădragi, 
un sac cu mofturi de azur, 
să-l ducă fetei tatii dragi... 


Dar când tăticul cel sărac 

venea acas! cu truda lui, 

curgea funingine din sac 
şi nici un hârb de stea cu pui. 


O clipă doar, abia întors, 
plângea tăticu bun şi prost. 
Mămica sta şi ea din tors, 
să lăcrimeze fără rost, 


şi-n urmă iarăși în bordei 
visa fetiţa urşi pitici, 
torcea măicuţa funigei, 
păzea tăticu licurici. 


CÂNTEC DE LEAGĂN 


Vino somn, 
albastru domn, 
tânăr crai 
suflat cu rai, 
safirin 
prin rozmarin, 
fulguind, plutind, zâmbind, 
lângă puiul meu de-argint, 
şi tiptil 
adoarme-mi-l. 


Vino cer 
de giuvaer, 
să mi-l plouă 
numai rouă, 
să mi-l vază 
numai rază, 
să-l sărute desfăcute 
numai rodii şi lăute, 
luna lin, 
să-l culce-n crin. 


Vino stea 
de peruzea, 
cerne-i zări 
pe mâini şi-n păr, 
flori de cântec şi de măr. 
Suflă-i pene 
peste gene, 


suflă-i basm peste obraz 
fă-i un leagăn de topaz, 
culcă-l: stea, 
scoală-l: lalea. 


COPIL BOLNAV 


Puiul Radului, de rouă, 
aromind a busuioc, 
de opt zile, ba de nouă, 
arde-ntr-un pătuc de foc. 


A venit o rândunică 
să mi-l vadă cum zăcea 
cu tristeţi de tufănică 
şi cu lâncezeli de stea. 


O Lăcustă se închină, 
iar crăițe şi furnici 
se tot roagă, în grădină, 
pentru mâinile lui mici. 


Două lebede ca mierea 
şi-un pisoi de pluș lunar 
plâng încet lângă durerea 
unui leagăn de cleştar. 


Numai dumneata, molatic 
urs de vată, stai sub pat, 
clatini capul, gânduratic, 

spre tăticul supărat, 


parc-ai vrea să treci de praguri 
şi la piept s-aduci, nătâng, 
stupii toţi cu mierea-n faguri, 
toată zmeura din crâng, 


toate crengile din crâng. 


LUMINITA 


Are tata o fetiță 
Luminiţă, 
pas de vis şi mânuşiţă 
de crăiță. 


Când prind umbrele să cadă 
în livadă, 
păuniţe de zăpadă 
vin s-o vadă. 


Sună vântu-n cinstea ei 
clopoței 
şi albine-aduc cercei 
de scântei. 


Se-mbulzesc în faţa ușii 
COrCOdUŞII: 
îi fac tumbe cărăbuşii, 
jucăuşii. 


Şi când trec spre cuib lăstunii 
bărzăunii 
îi aduc mireasa lunii 
din petunii... 


Dar la casa argintie 
de hârtie, 
doar tăticu prost mai scrie 
şi nu ştie 


că de dragul Luminiţii 
Licuricii 
au aprins la geam aglicii, 
iar piticii 


au cărat o lună mare 
în spinare 
şi-au proptit-o-n casa noastră 
la fereastră. 


SOMN 


Se-nchid ferestre albe prin lalele. 

Adorm lăcuste de argint brumat. 

Ciupercile se culcă sub umbrele 
şi numai căltunaşii-au aşteptat 


să vină seara, ca să-şi pună pinteni 
la micii lor conduri voievodali 
şi să colinde parcurile, sprinteni, 
schimbaţi cu toţii-n fluturi vesperali. 


De-acuma luna - pasăre măiastră - 
s-a pogorât să doarmă în cais... 
E ceasul când păpuşile din vis 
ies, lunecând, din casă, pe fereastră, 


se prind în horă albă prin sulfină 
şi văd cum pleacă irişii în cer 
s-aducă Jos, în cofe de lumină, 

parfumuri noi şi stropi de colier. 


E ceasul când prin crinii de oglindă 
se lasă heruvimi cât o petală 
să stingă lămpi şi candele s-aprindă, 
şi, când pribeag, cu barba de cerneală, 


câte-un pitic, ducând o stea în cârcă, 
se-opreste sub o tufă de aglici 
ŞI, răzimat ușor de-o mănătârcă, 
şi-aprinde pipa la un licurici. 


CÂNTEC PENTRU SOMNUL LUMINITȚEI 


Dormi în leagăn de vioară, 
luminiţă, tămâioară. 


C-o să vină prinţ mlădiu 
de smaragd şi aur viu, 


lăcrimat de-o stea de foc 
şi pornit după noroc 
într-o luntre de ghioc. 


Şi-o să cadă în grădină 
în caftan de lună plină, 
nu mai nalt cât o stamină, 
străveziu ca o lumină. 


Când corabia-i se lasă 
pe o frunză de mătasă, 
ancora o să-şi înfigă 
într-un lujer de ferigă 


şi sărind din nava-i mică, 
prichindelul de mărgică 
s-o da jos din foaie-n foaie, 
ca o lacrimă de ploaie, 
şi-o să fugă prin răzoare, 
cum fug razele de soare. 


Oprit lâng-o tufănică, 
va întinde-o scară mică, 


scară sprintenă de rază, 
să se urce, să o vază. 
Şi pe trepte muzicale 
va sui lângă petale, 
ploconindu-se uşor, 
cântător, tremurător, 
ca să prindă 
lin de ele 
o colindă 
de mărgele 
şi s-aprindă 
sub stamine 
o oglindă de rubine... 


Dormi în leagăn de vioară, 
luminiţă, tămâioară. 


Prințul mic, căzut din stea, 
mire pentru tufănea, 


a venit, sărut şi dar, 
pentru nuntă de cleștar, 
ca să-şi ia mireasa-n cer 

în caiac de giuvaier. 


Noapte bună, noapte bună, 
câte-o stea cât o alună, 
pe argint de lună plină, 

urcă-ncet ca o lumină 
o corabie pitică 
cu un prinţ şi-o tufănică... 


Iar în stea, i-așteaptă-n zori 
un alai de prinți şi flori 
şi-un rădvan tesut din fir 
de zefir şi de safir. 


Dormi în leagăn de vioară, 
luminiţă, tămâioară... 


Şi-or să treacă ani grămadă 
cu amurguri și zăpadă. 
Basmul meu din astă sară, 
luminiţă, tămâioară, 


nimeni n-o să ţi-l mai spună, 
şi nici prinţu-n strai de lună 
n-o să mai coboare-aici, 
în grădina cu urzici. 


Şi-or rămâne-n steaua mică 
voievod şi tufănică, 
iar tăticul, fata mea, 
poate-o fi şi el în stea... 


Dormi în leagăn de vioară, 
luminiţă, tămâioară. 


CLEȘTAR 


Dumnezeu, din muguri şi mătase, 
mi-a trimis un pui, ca un lăstar, 
ziua să mi-l joc pe chiparoase, 
seara să mi-l culc în degetar. 


Pentru piciul ăsta mic de aur viu 
- fulg de lună, zâmbet de zăpadă - 
m-am făcut tătic giuvaergiu, 
strai de-azur să-i cos într-o baladă. 


Îi aştern, suave, pentru mers, 
strofe mici ca fulgi de crizanteme, 
ca să calce numai peste vers, 
cu pantofi de rouă prin poeme. 


Îi fac jocuri din aripi de cărăbuș 
şi din umbră moale şi uşoară. 
Leagăn i-am cioplit dintr-un arcuş 
şi culcuş de cer într-o vioară. 


Cresc păpuşi din floare de cireş 
şi le plimb prin stihurile mele, 
şi-un căluţ de vis îi scriu pe-un preş 
măiestrit din cântece şi stele. 


Chiar și urşii cu priviri de sticlă roz 
şi cu funde prinse în agrafe, 
îi adorm în basm cu voievozi, 
în cociube albe de garoafe. 


Şi-aşa trec zilele, cu steme, 
cu surâs, cu zurgălăi sau cu amar, 
şi ne uită-ntre garoafe şi poeme 
- pici plăpând şi tată grădinar - 


pe o margine albastră de cleştar 


PRICHINDEL 
"TĂTICULE, VLEAU LUNA" 


Prichindelul tatii, un crâmpei de rază, 
legănat pe-o frunză lângă o furnică, 
stă, printre crăițe şi trifoi şi-oftează, 
trist ca un luceafăr mic de tufănică. 


Trei pitici zănatici i-au adus panere: 
nuci de fildeş, struguri de azur şi-alune 
şi-au cărat şi-n cârcă purpură de mere, 

răsărit de piersici și amurg de prune. 


Şi-au stat fiecare pe o pergamută, 
dându-i roade cu lumini cerești... 
De ce plângi, fetiță, ca o stea durută, 
azi lângă mireazma merelor domneşti? 


Şi-a chemat tăticu muzici înstelate: 

un taraf de greieri sub un trandafir, 

unul cu o cobză cât o fragă-n spate, 
altul c-o ghitară mică de safir. 


Luminiţa noastră nu vrea tămâioasă, 
NICI pitici, nici greieri argintându-şi struna. 
Tată fără suflet, leneveşti în casă, 
nu ţi-a spus, aseară, piciul să-i dai luna? 


Ei, tăticu poate-ar lua-o din grădină, 
dar e grea de geamuri, brățări şi viori, 
şi-ar putea s-o spargă-n ţăndări de lumină, 


cioburi de oglindă risipind-o-n flori. 


Ci de vrea fetița, o merge-mpreună 
cu tăticu ăsta neîndemânatic, 
şi-a să stea trei ceasuri rătăcind prin lună 
şi strângând melci limpezi de azur sălbatic. 


Maică, fă-ne-o scară cum e borangicul... 
Dă-ne-n traistă pâine şi magiun un pic. 
Nu vezi? Pleacă-n lună fata şi tăticu. 
Haide şi matale, domnule Pitic! 


SCHIȚĂ DE PRIMĂVARĂ 


Ce se-aude? Ce zvon lin? 
Ghioceii ies din humă 
şi sub cer primăverin 
sună clopote de spumă. 


ȘI la sunetele mici 
care-n aer se desfoaie, 
gărgăriţe şi furnici 
se trezesc prin muşuroaie. 


Se îmbracă-n haine noi, 
ca în zi de sărbătoare, 
şi din peşteri ies apoi, 

să se-nchine lung la soare. 


Blând, de la fereastra lui, 
toporașşul le strecoară 
vestea bună cum că nu-i, 
nu-i nici un vrăjmaș pe-afară. 


Vioreaua s-a sculat 
şi-ntr-un ciob de rouă clară 
ca o fată de-mpărat 
se admiră-n oglinjoară. 


Un gândac în strai de scrum 
vrea şi el să-i vadă faţa: 
- Uite-o, m-am oprit din drum, 
Să-ţi spun bună dimineaţa! 


LEAGĂN DE TOAMNĂ 


Brumar. O stea s-a desfăcut, 
inel tăcut, 
şi pe crăițe a căzut 
ca un sărut. 


Pe urmă luna s-a lăsat, 
caiac brumat, 

şi păsăruici de matostat 
şi-argint curat 


suiră-n luntrea ei de os, 
cu zbor sfios, 
vâslind pe cerul somnoros 
de abanos. 


Ieri, păsările. lar acum 
flori mici de fum 
cu traiste pline de parfum 
pornesc la drum. 


Piticii-au strâns din ierbi înalte 
stelele-nvoalte 
şi le-au cărat ca pe smaralde 
prin scorburi calde. 


Toţi pleacă: aripi, tufănici 
şi licurici. Doar strugurii cu inimi mici 
mai plâng pe-aici. 


Auzi? în geamul nostru-nchis 
bătăi de vis. 
Brumare, ce răvaş ne-ai scris 
Pe frunză moartă de cais? 


O, e un greiere drumar, 
un lăutar, 
cu scripcă veche de cleștar 
şi chihlimbar. 


Mă duc, oftând, ca să-i descui 
ŞI ca să-i spui: 
- Tot umbli tu pe cărărui, 
al nimănui, 


rămâi la noi în Brumărel 
cu dibla ta cât un cârcel 

şi cântă-mi pentru prichindel 
un cântec ca un funigel. 


ELEGIE 


Hulubi se scutură ninsoare. 
Ning raiuri fragedă candoare. 


Vin piersicii la noi în casă, 
zăpadă roză de mătase, 
şi zurgălăi pun la fereastră, 
să-i vază Luminiţa noastră. 


Lumina tatii, răsurică, 
şi-adoarme-n colț păpuşa mică 
şi cheamă îngerii din zbor 
s-o culce pe beteala lor... 


Tu cânţi şi râzi cu ochi senini 
tăticu serie mărăcini. 
Condeiu-i lunecă din mână 
şi fruntea-i rece și bătrână 
şi grea.. .Ce boabă argintie 
din geană cade pe hârtie 
şi sparge slovele de-azur 
şi le împrăştie-mprejur, 
de parcă şoim de gheață mic 
căzu-ntre pui de borangic 
şi-a spulberat în vânt, deodată, 
grădina lor cutremurată? 


Şi Luminiţa jucăuşă 
cântă şi-adoarme o păpușă. 


Ce-i pasă că tăticul ei 
adună lacrimi în condei 
şi că prin gândurile-i grele 
nu dorm păpuși şi nu cresc stele? 


Printre hârtii, cărți şi condeie, 

amurg şi morți de curcubeie. 

Dar jos, în colţ, surâs de rouă 
şi licurici de viaţă nouă. 


Paşi fragezi. Vine Luminiţa. 
Se sting condeiul și penita. 
Apun hârtii şi călimară. 
Odaia toată-i primăvară. 
Pe mâna grea care a scris 
mâna fetiţei pune vis... 

Aşază zâmbete de crin 
pe cuta fruntții, pe suspin, 
şi culcă, lină, pe necaz, 
caisa roză din obraz. 


De-ar plânge-acum tăticul ei, 
ar creşte-n lacrimi clopoței, 
s-ar preschimba în lăcrămioare 
şi plânsul tatii ar fi soare! 


NANI-NANI, LEAGĂN DE VIOARĂ 


Nani-nani, leagăn de vioară, 

pentru care taină cânt și cresc 

strop de lună, nufăr îngeresc, 
lăcrămioară, inimioară şi comoară? 


Pentru care vise cu gondole 
odrăslesc crâmpeiul meu de cer? 
Pentru zâmbet alb, pentru prier, 

cu viole sub cupole de corole? 


Poate pentru dorul cu sandală 
de suleget voievod mezin, 
poate pentru cântecul senin, 
pe-o petală lihală de beteală... 


Poate însă-l cresc pentru cucută, 
pentru zări cu lung mărăciniş, 
pentru doruri fără luminiş 
cu durută mută alăută... 


Cânt şi leagăn primăvară lină, 
plâng şi-o-nchin acelorași poveşti 
care-astupă razele crăiești 
şi le-nclină pe tulpină de rugină. 


Nani-nani, leagăn de vioară, 

pentru care taină cânt și cresc 

strop de lună, nufăr îngeresc, 
lăcrămioară, inimioară şi comoară? 


ȘI CÂND TĂTICU S-O FI DUS 


Mai e puţin, mai e puţin, 
şi plec în praf, în stea și-n crin. 


Azi, piersic vechi ce stă să cadă 
şi mâine: brumă, zări, zăpadă. 


Şi când tăticu s-o fi dus 
sub fluturi Jos, pe zodii sus, 


în urmă-i, mic seraf bălai, 
inel suav, crâmpei de rai, 


tu, pui plăpând de promoroacă, 
într-o grădină, într-o joacă, 


să rupi din iarbă stea cu foi, 
luceafăr verde de trifoi, 


să-l legeni lung în mâini senine, 
şoptind: tăticu e cu mine. 


Apoi să prinzi pe flori de pluş 
un licurici sau cărăbuș, 


să-l culci pe-obraji de pergamută, 
zâmbind: tăticu mă sărută. 


DESTIN 


Odor suav, surâs de crin, 
paşii tăi albi spre ce destin? 
Spre care țărm, sub care zodii? 
Ani cu păuni, venin sau rodii? 


Tăticu-ar vrea să-ți lase zale, 
conduri Și steme cu opale, 
să treci prin viață steag de bronz, 
Domniţă cu pantofi de bonz. 


Dar în calica moștenire 
nu sunt nici zale, nici safire. 
Stema-i de vis pe fruntea smeadă, 
Condurii: clipe de zăpadă... 


O, testament sărac, ce vrajă 
te-a scris cu pânză de păianjăn, 
mână sfioasă şi stângace, 
te-am învăţat să crești răgace, 


şi licurici şi flori neghioabe, 
nu foişoare cu podoabe! 


Cu aste daruri mici de fum, 
pui scump și alb, te-ai frânge-n drum. 
Ţi-ai lua tovarăşi numai macii 

şi funigeii şi gândaci, 

şi-n vălmășeala lor pitică 
n-ai fi decât o tufănică, 
un cărăbuş cu zale moi 

trântit de lună în trifoi... 


Ce dar, ce scule mari de gheață 
să-ți dea tăticul pentru viaţă? 
Ce scut, ce straie de văpăi 
să născocesc anilor tăi? 
Cum să descânt peste poeme 
să cresc din duh comori şi steme? 


Te-aş vrea prin viaţă steag de bronz, 
Domniţă cu pantofi de bonz... 


Mă uit în ochii tăi, odor: 
ci eu surâd în cerul lor. 
Privesc la fruntea ta de rază: 
e fruntea mea care visează. 
Văd geana tremurând mătasă: 
întocmai geana mea se lasă. 
Aceeaşi umbră albă crește 
pe gura ta care-mi zâmbește, 
pe gura mea ce-ţi spune cântec, 
pe mâna care-ţi scrie cântec. 
Luceafăr trist ce-mi arse-n coastă 
acum şi-n pieptul tău adastă, 
resfrânt în tine stea ciudată, 
lacrimă-n rouă curată... 


Ci nu ne vreau uniți pe punți, 
același vis, aceleaşi frunți. 


Cu care foarfecă beteagă 
să tai lumina ce ne leagă? 
Ursitei tale, ce vintrele 
să-i dau, să pleci pe mări cu stele 


- lotcă de cer şi curcubeu - 
uitând pe zare ţărmul meu? 


Te-aş vrea prin viaţă steag de bronz, 
Domniţă cu pantofi de bonz. 


Dar dacă gem să ne despartă 
adânc, corăbii, zări şi soartă, 
mai clar în tine mă aprinzi 
în lungi răspunsuri de oglinzi... 


Şi-aşa... cum nu mai pot vreodată 
din nuferi tineri de agată, 
din anii tăi cu albe foi, 
să-mi iau destinul înapoi, 
vei merge, strop de luminiţă, 
cu visul tatii: cununiţă, 
în viaţa ta cu viaţa lui, 
la piept cu cântecele lui. 

Şi nu vei fi un steag de bronz, 
Domniţă cu pantofi de bonz, 
ci o fetiţă care are 
conduri de rouă, pași de floare, 
şi care, printre crini şi-albine 
zâmbind, în braţe cu stamine 
de-atât surâs o să viseze 
de-atâtea vise o să plângă, 
de-atâtea lacrimi o să cânte... 


LEAGĂN MIC 


Strop bălai, lumină rară 
de cleștar şi peruzea, 
te-am culcat într-o vioară 
şi-am cules din primăvară 
floare albă ca o stea, 


ca să-ți fie stea. 


Lângă leagăn, din baladă 
ti-am adus un crin senin, 
să stea veghe de zăpadă, 
ca un înger mic de crin, 


heruvim de crin. 


Şi ţi-am pus pe mânuşiţe 
fluturi moi cu zbor deschis, 
licurici cu luminiţe, 
ca să-ți lumineze-n vis. 


Fluturi pentru vis. 
Şi-ntre florile grădinii, 
lângă fluturii ce ning, 

n-ai să știi că mor toți crinii 


şi că fluturii se sting. 


Intr-o zi se sting. 


Că-ntr-o zi şi pentru tine 
zborul lor va fi închis 
ŞI că nimeni nu mai vine 
să-ți aducă stele-n vis. 


Stele mari de vis... 


LEAGĂNUL DE AZI 


Nani, puiul mamei. Ţi-au trimis 
zorile trei ramuri de cais. 


Trei lumini desprinse dintr-un pom: 
- Cântul - Pacea - Dragostea de om - 


Când am fost ca tine, bezne mari 
mi-au adus trei vreascuri de arţari. 


Trei uscate gheare de copac: 
- Plânsul - Truda - Foamea fără leac - 


Nani, puiul mamei. la puteri: 
țâţa maicii-i grea de primăveri 


şi pe leagăn cântecele ei 
ti-au boltit un cer de porumbei... 


Când am fost şi eu un prunc amar 
maica-mi da din ţâţe numai jar 


şi-mpletea oftat şi dezmierdări 
cu oftatul tunului din zări. 


Nani, puiul mamei. Să culegi 
pe obraji surâsul lumii-ntregi. 


Iar când, mâine, paşii-o să-ţi îndrumi, 
du şi tu surâs întregii lumi, 


trei lumini desprinse dintr-un pom: 
- Cântul - Pacea - Dragostea de om - 


Nani, puiul mamei. Ţi-au trimis 
zorile trei ramuri de cais. 


